寄別朱復之郎中
作者：郭祥正
朝代：宋

paragraphs: 我昔發溪口，君來具華筵。
燭光射酒色，四座凝春煙。
飲闌贈嘉唱，響韻勝彈弦。
聞君今解印，念我簿書攣。
不及姑溪流，會隨千丈船。
君才世無雙，君名天下傳。
五十試一州，治術如潁川。
上方爭政務，下詔稽漢宣。
誰能薦此人，惟賢乃知賢。
聃聃范文正，道德諸公先。
辟君登幕府，師友金石堅。
大匠忽云逝，美璞疇敢鐫。
古來出林秀，多爲風雨纏。
明主往自結，獻書玉墀前。
功名期待達，況當未衰年。